b'\n_START_ARTICLE_\nNicolae Balot\xc4\x83\n_START_SECTION_\nBiografie\n_START_PARAGRAPH_\nS-a n\xc4\x83scut ca fiu al lui Gheorghe Balot\xc4\x83, avocat, originar din Banat, \xc8\x99i al Adelinei (n. Dragoman). Urmeaz\xc4\x83 Liceul \xe2\x80\x9eGheorghe Bari\xc8\x9biu\xe2\x80\x9d din Cluj (1935-1940) \xc8\x99i Liceul \xe2\x80\x9eGheorghe Laz\xc4\x83r\xe2\x80\x9d din Sibiu (1941-1943). Licen\xc8\x9biat al Facult\xc4\x83\xc8\x9bii de Litere \xc8\x99i Filosofie a Universit\xc4\x83\xc8\x9bii din Cluj (1947). Doctorat \xc3\xaen literatur\xc4\x83 universal\xc4\x83 \xc8\x99i comparat\xc4\x83 la Universitatea clujean\xc4\x83, sub conducerea lui Liviu Rusu. Devine asistent universitar la Facultatea de Litere \xc8\x99i Filosofie din Cluj (1946-1949), apoi cercet\xc4\x83tor la Filiala din Cluj a Academiei Rom\xc3\xa2ne (1950-1954). _NEWLINE_Prima oar\xc4\x83 este arestat \xc3\xaen 1948, pe c\xc3\xa2nd era proasp\xc4\x83t asistent. Este judecat \xc8\x99i condamnat pentru de\xc8\x9binere \xc8\x99i r\xc4\x83sp\xc3\xa2ndire de material subversiv descoperit \xc3\xaen urma unei perchezi\xc8\x9bii la domiciliu, care consta din c\xc4\x83r\xc8\x9bile de literatur\xc4\x83, istorie, filosofie \xc8\x99i politic\xc4\x83 din biblioteca proprie. Eliberat din \xc3\xaenchisoare \xc3\xaen 1949, el este demis din func\xc8\x9bia didactic\xc4\x83 de la universitate, ca fost de\xc8\x9binut politic. Dup\xc4\x83 5 ani de \xc8\x99omaj, cu angaj\xc4\x83ri temporare (\xc3\xaentre care, c\xc3\xa2teva s\xc4\x83pt\xc4\x83m\xc3\xa2ni, \xc3\xaenv\xc4\x83\xc8\x9b\xc4\x83tor la un preventoriu TBC pentru copii), este din nou arestat \xc3\xaen noaptea de 2 spre 3 ianuarie 1956 din cauza scrierii unui memoriu cuprinz\xc3\xa2nd un rechizitoriu al \xc3\xaenc\xc4\x83lc\xc4\x83rii libert\xc4\x83\xc8\x9bilor democratice \xc8\x99i religioase de c\xc4\x83tre regimul comunist. Memoriul a fost elaborat de N. Balot\xc4\x83, \xc3\xaempreun\xc4\x83 cu fra\xc8\x9bii Matei, Ioan \xc8\x99i Elena Boil\xc4\x83, nepo\xc8\x9bii lui Iuliu Maniu. De\xc8\x99i patru exemplare ale memoriului au fost distruse, o copie ajunge la Securitate, \xc3\xaen urma tr\xc4\x83d\xc4\x83rii \xc8\x99i denun\xc8\x9b\xc4\x83rii autorilor de c\xc4\x83tre un apropiat. Urmeaz\xc4\x83 7 ani de deten\xc8\x9bie la Jilava, F\xc4\x83g\xc4\x83ra\xc8\x99, Gherla, Pite\xc8\x99ti, Dej, precum \xc8\x99i doi de domiciliu obligatoriu la L\xc4\x83\xc8\x9be\xc8\x99ti. Este eliberat \xc3\xaen 1963 \xc3\xaen schimbul unui acord de colaborare ca agent informator al Securit\xc4\x83\xc8\x9bii. Timp de 24 de ani, p\xc3\xa2n\xc7\x8e la plecarea din \xc8\x9bar\xc7\x8e ca refugiat politic, va colabora \xc3\xaen mod asiduu cu Securitatea semn\xc3\xaend, sub numele conspirativ de "Some\xc8\x99an", rapoarte \xc3\xaen care \xc3\xae\xc8\x99i denun\xc8\x9ba camarazii de la cercul Cibinium._NEWLINE_Dup\xc4\x83 eliberare, este redactor la revista \xe2\x80\x9eFamilia\xe2\x80\x9d din Oradea, apoi cercet\xc4\x83tor la Institutul de Istorie \xc8\x99i Teorie Literar\xc4\x83 \xe2\x80\x9eG. C\xc4\x83linescu\xe2\x80\x9d din Bucure\xc8\x99ti. \xc3\x8en 1979, devine profesor invitat al Universit\xc4\x83\xc8\x9bii \xe2\x80\x9eLudwig-Maximilian\xe2\x80\x9d din M\xc3\xbcnchen. Stabilit la Fran\xc8\x9ba, \xc3\xaen 1981, pred\xc4\x83 literatur\xc4\x83 comparat\xc4\x83 la Universitatea \xe2\x80\x9eFran\xc3\xa7ois Rabelais\xe2\x80\x9d din Tours \xc8\x99i la Universitatea din Le Mans (Fran\xc8\x9ba). Concomitent, lucreaz\xc4\x83 \xc8\x99i la Radio \xe2\x80\x9eEuropa Liber\xc4\x83\xe2\x80\x9d unde, \xc3\xaentre altele, potrivit unor comentatori tenden\xc8\x9bio\xc8\x99i, Securitatea i-ar fi \xc3\xaencredin\xc8\x9bat misiunea de a interveni pe l\xc3\xa2ng\xc4\x83 Monica Lovinescu, Virgil Ierunca, Neculai Constantin Munteanu \xc8\x99i ceilal\xc8\x9bi, de manier\xc4\x83 a \xc3\xaei determina s\xc4\x83-\xc8\x99i atenueze discursul \xc8\x99i a-l face mai pu\xc8\x9bin critic la adresa realit\xc4\x83\xc8\x9bilor rom\xc3\xa2ne\xc8\x99ti. Solicit\xc4\x83 \xc8\x99i ob\xc8\x9bine \xc3\xaen 1987 azil politic \xc3\xaen Fran\xc8\x9ba. \xc3\x8en 1990, devine cet\xc4\x83\xc8\x9bean francez. Revine periodic \xc3\xaen Rom\xc3\xa2nia, sus\xc8\x9bin\xc3\xa2nd cursuri de literatur\xc4\x83 comparat\xc4\x83 \xc3\xaen calitate de profesor invitat la universit\xc4\x83\xc8\x9bile din Cluj \xc8\x99i Bucure\xc8\x99ti. \xc3\x8en 2003, Universitatea \xe2\x80\x9eBabe\xc8\x99-Bolyai\xe2\x80\x9d din Cluj \xc3\xaei confer\xc4\x83 titlul de Doctor honoris causa. \xc3\x8en ultimii ani a tr\xc4\x83it la Nice. A fost c\xc4\x83s\xc4\x83torit cu prozatoarea Bianca Balot\xc4\x83 (1936-2005).\n_START_SECTION_\nCariera literar\xc4\x83\n_START_PARAGRAPH_\nA debutat jurnalistic \xc3\xaen ziarul \xe2\x80\x9eRom\xc3\xa2nia nou\xc4\x83\xe2\x80\x9d de la Sibiu (director Zaharia Boil\xc4\x83), \xc3\xaen septembrie 1944, iar cu critic\xc4\x83 literar\xc4\x83 \xc3\xaen \xe2\x80\x9eRevista Cercului Literar\xe2\x80\x9d de la Sibiu, nr. 1, din ianuarie 1945, el f\xc4\x83c\xc3\xa2nd parte din aceast\xc4\x83 grupare. Dup\xc4\x83 o perioad\xc4\x83 for\xc8\x9bat\xc4\x83 de t\xc4\x83cere, re\xc3\xaencepe s\xc4\x83 publice, din 1965, \xc3\xaen reviste. \xc3\x8encep\xc3\xa2nd din 1969, \xc3\xaei apar numeroase volume, majoritatea elaborate sau proiectate \xc3\xaenainte de deten\xc8\x9bia sa. \xc3\x8en 1994, \xc3\xaei apare volumul Parisul e o carte (Ed. Funda\xc8\x9biei Culturale Rom\xc3\xa2ne), iar \xc3\xaen 1998 Caietul albastru, un monumental eseu memorialistic \xc8\x99i un jurnal intim, \xc3\xaen fapt o ampl\xc4\x83 biografie spiritual\xc4\x83 a unuia din cei mai mari c\xc4\x83rturari rom\xc3\xa2ni ai secolului ce s-a \xc3\xaencheiat. Apari\xc8\x9bia edi\xc8\x9biei a doua din Euphorion (la 30 de ani de la prima edi\xc8\x9bie) coincide, \xc3\xaen 1999, cu aniversarea v\xc3\xa2rstei de 75 de ani. Este s\xc4\x83rb\xc4\x83torit \xc8\x99i i se consacr\xc4\x83 o solemnitate la Uniunea Scriitorilor. Impresionantul Caiet albastru, o biografie spiritual\xc4\x83 \xc8\x99i colec\xc8\x9bie saint-simonian\xc4\x83 de portrete ale contemporanilor s\xc4\x83i, se cite\xc8\x99te ca romanul pasionant al unui destin \xc8\x99i, par\xc8\x9bial, ca o m\xc4\x83rturie asupra epocii pe care a str\xc4\x83b\xc4\x83tut-o, una dintre cele mai complexe ap\xc4\x83rute dup\xc4\x83 1990.'